LA UNION - Maag-agasan pay laeng iti La Union Medical Center idiay ili ti Agoo La Union ti maysa a 16-anyos a high school student kalpasan a binagsol ti mismo a bestfriend-na gapu iti apa dagitoy.
Ti biktima ket maysa a fourth year high school student a taga-Brgy. Gonzales bayat a ti suspek ket maysa a 15-anyos a tubo iti Brgy. Poblacion, ken agpada nga estudiante ti Tubao National High School idiay Tubao, La Union.
Naamuan a nagapa dagiti dua iti saan pay a nalawag a rason a nagbanag iti panagpengnget dagitoy, agingga a nangala laengen iti utility knife ti suspek ken imbagsolna iti tian ti biktima.
Dagus met a naitaray iti ospital ti biktima nga ita ket matamtaming.
Kabayatanna, saan metten a pursigido a mangidatag iti kaso ti pamilya ti biktima ngem kiniddawda iti pamilya ti suspek a mabayadan laengen ti gastusen iti ospital.
ilo_Latn ilo_Latn ilo_Latn ilo_Latn ilo_Latn